REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/239-19

1. oktobar 2019. godine

B e o g r a d

ZAPISNIK

49. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 1. OKTOBRA 2019. GODINE

Sednica je počela u 14.05 časova.

Sednicom je predsedavala Katarina Rakić, predsednik Odbora.

Sednici su prisustvovali članovi Odbora: Jovica Jevtić, Stefana Miladinović, dr Vladimir Orlić, Ognjen Pantović, Snežana B. Petrović i Dalibor Radičević.

Sednici su prisustvovali zamenici članova Odbora: Milan Ljubić (zamenik Olivere Pešić), Danijela Stojadinović (zamenik Stefane Miladinović), Krsto Janjušević (zamenik Dragana Jovanovića), i Ivan Bauer (zamenik Jasmine Karanac).

Sednici nisu prisustvovali članovi Odbora: Dragan Vesović, Nenad Konstantinović, Zoran Milekić, Marina Ristić, Aleksandar Stevanović, Novica Tončev i Goran Ćirić, niti njihovi zamenici.

Sednici su prisustvovali iz Regulatorne agencije za elektronske komunikacije i poštanske usluge: dr Vladica Tintor, direktor, dr Vladimir Krstić, član UO, Ljiljana Jakovljević, direktorka Sektora za ekonomske poslove i analizu tržišta, Jelena Ivanović, direktorka Sektora za pravne i opšte poslove,i Zorica Panić, zadužena za odnose sa javnošću.

Iz Ministarstva trgovine, turizma i telekomunikacija sednici su prisustvovali: Sava Savić, pomoćnik ministra, Milan Vojvodić, šef Odseka, Tatjana Andan i Marija Vučinić, viši savetnici u Sektoru za elektronske komunikacije i poštanski saobraćaj.

Odbor je, jednoglasno (10 glasova „za“), u skladu sa predlogom predsednika Odbora usvojio sledeći

D n e v n i r e d:

1. Razmatranje Izveštaja o radu Regulatorne agencije za elektronske komunikacije i poštanske usluge za 2018. godinu (broj 02-1960/19 od 27. 06. 2019. godine);
2. Razmatranje Izveštaja o radu Ministarstva trgovine, turizma i telekomunikacija za period od 1. januara 2019. godine do 31. marta 2019. godine (broj 02-1799/19 od 7. 06. 2019. godine);
3. Razmatranje Izveštaja o radu Ministarstva trgovine, turizma i telekomunikacija za period od 1. aprila 2019. godine do 30. juna 2019. godine (broj 02-1799/19 -2 od 21. 08. 2019. godine).

Predsednik Odbora je predložila da se obavi zajednički pretres druge i treće tačke dnevnog reda. Odbor je, jednoglasno (10 glasova „za“ ), prihvatio ovaj predlog.

Pre prelaska na rad prema utvrđenom Dnevnom redu, Odbor je, jednoglasno (10 glasova „za“), usvojio zapisnik 48. sednice Odbora održane 19. septembra 2019. godine.

Prva tačka dnevnog reda - **Razmatranje Izveštaja o radu Regulatorne agencije za elektronske komunikacije i poštanske usluge za 2018. godinu**

Izveštaj o radu Regulatorne agencije za elektronske komunikacije i poštanske usluge za 2018. godinu predstavio je dr Vladica Tintor, direktor, Na početku izlaganja je naveo da su aktivnosti Agencije tokom 2018. godine bile usmerene na očuvanje konkurentnog tržišta, poboljšanje uslova za rad operatora, obezbeđivanje većeg stepena zaštite krajnjih korisnika, poboljšanje kvaliteta usluga, kao i na promociju informacione bezbednosti u Republici Srbiji. U 2018. godini izdato je preko 15.000 pojedinačnih dozvola za korišćenje radio-frekvencija, a u novembru 2018. godine po prvi put je izdata privremena dozvola za korišćenje radio-frekvencija za T-PDV radio-difuznu stanicu, čime je otpočela testna faza uvođenja terestričke digitalne audio radio-difuzije u Srbiji. Formirano je 885 novih predmeta u vezi sa prigovorima korisnika, pri čemu je 502 prigovora rešeno u korist korisnika, izdate su 563 potvrde o usaglašenosti radio opreme, doneto je 45 rešenja o dodeli, produženju ili oduzimanju numeracije, uneto je preko 6.500 kontrolno-mernih zapisa u bazu podataka, 156 potvrda o upisu i brisanju operatora a u registar posebnih CERT ova je upisano četiri nova posebna CERT a. Upravni odbor RATEL a je doneo sedam pravilnika**.**

U vezi sa poslovima unapređenja infrastrukture sistema za monitoring spektra izgrađen je još jedan antenski stub i montirana merna oprema čime su proširene mogućnosti za merenje iz kontrolno-mernog centra u Nišu. Ovom prilikom je upućen i poziv Odboru da poseti kontrolno-merni centar u Nišu. Do kraja 2018. godine su završeni građevinski radovi na dvanaest lokacija, a tri su puštene u rad. Nastavljene su aktivnosti na proširenju mreže senzora preko kojih se obavlja kontinuirano i dugotrajno praćenje nivoa električnog polja koje potiče od elektronskih komunikacionih mreža i opreme. Istaknuto je da je ovaj projekat dobio i priznanje u okviru nacionalnog Portala otvorenih podataka koji podržava Vlada Republike Srbije.

Obavljene su analize devet relevantnih tržišta na osnovu kojih je doneta nova Odluka o određivanju relevatnih tržišta podložnih prethodnoj regulaciji. U 2018. godini obavljeno je i merenje i analiza parametara kvaliteta usluga koje mobilni operatori u Republici Srbiji pružaju krajnjim korisnicima u 47 gradova, pređeno je 10.000 km puteva, obavljeno je preko 6.000 poziva i 100.000 sesija prenosa podataka. Takođe, obavljeno je 119 terenskih provera rada operatora, puštena je u rad internet stranica Nacionalnog CERT a putem koje korisnici mogu prijaviti incidente iz domena informacione bezbednosti, četiri operatora su pristupila apliciranju za pojedinačne dozvole za korišćenje radio-frekvencija putem aplikacija e-dozvola. Potpisani su Protokoli o saradnji sa Agencijom za privredne registre, sa Kontrolom letenja Srbije i Crne Gore i sa Ministarstvom trgovine, turizma i telekomunikacija. U okviru međunarodne saradnje potpisan je Protokol o saradnji između Agencije za elektronske komunikacije Republike Severne Makedonije.

Direktor RATEL a je izvestio Odbor da je u 2018. godini obavljao funkciju zamenika predsedavajućeg Tela evropskih regulatora za elektronske komunikacije kao predstavnik zemlje koja nije članica Evropske unije kao i da je RATEL tokom prošle godine bio domaćin nekoliko međunarodnih skupova.

Ukupni prihodi RATEL a u 2018. godini bili su 2.071.000.000 dinara, a rashodi 840.000.000 dinara. Agencija je bila predmet revizije Državne revizorske instutucije i urađeni su korigovani finansijski izveštaji i na osnovi primedaba koje je DRI dala, konačan izveštaj iznosi da su prihodi RATEL a bili 2.136.000.000 dinara, a rashodi su ostali isti nakon čega je iznos ukupne dobiti uplaćen u budžet Republike Srbije. U delu koji se odnosi na tržište telekomunikacija i poštanskih usluga direktor RATEL a je istakao da ukupan prihod bio 198.000.000.000 dinara što je za 3,9 % više u odnosu na 2017. godinu i da najveći udeo u ovom prihodu čine usluge mobilne telefonije. Ukupne investicije u ovom Sektoru su iznosile 41.000.000.000 dinara što je za 27% više u odnosu na 2017. godinu. U segmentu javne fiksne telefonske mreže na kraju 2018. godine bilo je registrovano 38 operatora i ukupni prohodi su niži za 7% u odnosu na 2017. godinu a investicije su porasle za 37%. Prihodi u ovom segmentu padaju zato što govorni saobraćaj pada, a sa druge strane ta mreža koja se ranije koristila za fiksnu telefoniju danas se koristi za mnoge druge usluge. Telekom Srbija je i dalje dominantan na tom tržištu sa 82% , SBB 15%. Pretplatnika je bilo 2,43 miliona, saobraćaj je duplo manji u odnosu na period od pre pet godina. Tokom 2018. godine 58.000 pretplatnika je promenilo operatora, a zadržalo isti broj i ukupan broj prenetih brojeva od kada postoji servis je blizu 300 hiljada. Što se tiče javni mobilnih telekomunikacionih mreža i usluga u toku prošle godine su bila tri mrežna operatora Telekom, Telenor i VIP. Od 2016.godine registrovana su i dva virtuelna mobilna operatora Mundio i Globaltel, a Globaltel je i aktivan na tržištu sa korisnicima. Prihodi od mobilne mreže iznosili su 115 milijardi dinara, to je rast od 3,4% u odnosu na prošlu godinu. Broj korisnika nekoliko godina unazad pada, pre svega broj pripejd korisnika tako da ukupan broj pretplatnika iznosi 8,4 miliona, odnosno 120% na 100 stanovnika. I pored smanjenja broja pretplatnika mobilni operatori i dalje pokazuju rast prihoda za preko 3%, a broj postpejd korisnika veći je nego pripejd korisnika. Odlazni saobraćaj je i dalje u rastu iako ima evropskih zemalja gde govorni saobraćaj pada, a količina prenetih podataka je više nego duplirana u odnosu na 2017 godinu. U tržišnom učešću pretplatnici Telekoma čine 45% , 31% Telenor i VIP 23% međutim kada se pogledaju prihodi 37,1% dolazi od Telekoma, 37,2% od Telenora i 25,7% od VIP-a. Tokom prošle godine je bilo evidentirano 194 internet operatora i prihod iz ovog segmenta se povećao za 8,3% iznosi 25 milijardi dinara, a ukupan broj pretplatnika je iznosio 1,55 miliona što je rast od skoro 5% u odnosu na prethodnu godinu. U oblasti distribucije medijskih sadržaja na kraju 2018. godine bio je registrovan 81 operator koji su pružali usluge distribucije medijskih sadržaja preko različitih tehnologija i prihod je iznosio 24 milijarde dinara što je više od 18% u odnosu na prethodnu godinu. To ga čini najbrže rastućim segmentom u odnosu na sve ostale, a povećan je i broj korisnika za 10,6 % više u odnosu na 2017. godinu a na kraju 2018. godine je iznosio 1,88 miliona pretplatnika odnosno 75% domaćinstava i sa ovom dinamikom možemo očekivati da za dve do tri godine najveći broj domaćinstava ima neki vid kablovske televizije.

Na tržištu poštanskih usluga evidentiran je rast za 1% dok je u većini evropskih zemalja zabeležen pad ovih usluga. Ukupno je bilo 325 miliona poštanskih usluga to je 131 pošiljka godišnje po domaćinstvu, odnosno 45 pošiljaka po stanovniku. Ostvaren je prihod od 20 milijardi dinara, bilo je registrovano 59 operatora uključujući i J.P. „Pošta Srbije“. Registrovano je 25 operatora za ekspres uslugu u unutrašnjem saobraćaju, dva operatora za međunarodne ekspres usluge, šest operatora za međunarodne i unutrašnje usluge i 26 operatora je obavljalo kurirske usluge. Što se tiče obima univerzalne poštanske usluge iznosilo je oko 289 miliona pošiljaka, komercijalne usluge preko 35 miliona ali je udeo komercijalne usluge u prihodima iznosio 55% što u budućnosti predstavlja izazov za javnog poštanskog operatora, i sa ovim podacima završio izlaganje.

U diskusiji koja je usledila narodni poslanik Snežana B. Petrović i Katarina Rakić, predsednik Odbora, su pohvalile poslovanje RATEL a, i zahvalile na pozivu narodnim poslanicima da posete kontrolno – mernu stanicu u Nišu i izrazile očekivanje da će se poseta realizovati kada budu obaveze narodnih poslanika to dozvolile. Narodni poslanik Snežana B. Petrović je zatražila i informaciju u vezi vanrednog kongresa Svetskog poštanskog saveza.

Direktor RATEL a je odgovorio da je prošle nedelje u Ženevi održan vanredni kongres Svetskog poštanskog saveza, a razlog je međunarodni poštanski saobraćaj po pitanju malih paketa. Problem imaju zemlje koje uvoze mnogo više paketa nego što izvoze zbog relativno niskih cena i SAD je pokrenula kampanju da se cene promene. Na kongresu su bili prisutni i predstavnici regulatora, ministarstva i javnog poštanskog operatora. Bile su ponuđene tri opcije, a prevagnula je kompromisna opcija da se izmene vrše na petogodišnjem nivou s tim da je za SAD ostavljena mogućnost da promene izvrše odmah. Ono što je važno za nas je da smo procenili da to ne bi trebalo u ovom trenutku da se odrazi na tržište poštanskih usluga i da će se pratiti situaciju na tom tržištu.

Odbor je, jednoglasno (9 glasova „za“), odlučio da, na osnovu člana 237. Poslovnika Narodne skupštine, podnese Narodnoj skupštini Izveštaj sa Predlogom zaključka, kojim se prihvata Izveštaj o radu Regulatorne agencije za elektronske komunikacije i poštanske usluge za 2018. godinu.

Za izvestioca Odbora i predstavnika predlagača Predloga zaključka na sednici Narodne skupštine određena je Katarina Rakić, predsednik Odbora.

Druga i treća tačka dnevnog reda:

**2. Razmatranje Izveštaja o radu Ministarstva trgovine, turizma i telekomunikacija za period 1. januara 2019. godine do 31. marta 2019. godine**

**3. Razmatranje Izveštaja o radu Ministarstva trgovine, turizma i telekomunikacija za period od 1. aprila 2019. godine do 30. juna 2019. godine**

Na početku uvodnog izlaganja Sava Savić, pomoćnik ministra, je naveo da su aktivnosti Ministarstva u domenu informacionog društva i informacione bezbednosti bile usmerene na razvoj zakonodavnog okvira i implementaciju zakona u oblasti elektronskog poslovanja, informacione bezbednosti, razvoju međunarodne saradnje, razvoj digitalne pismenosti, bezbednosti dece na internetu, aktivnosti na kapitalnim projektima i razvoju telekomunikacione infrastrukture u ustanovama obrazovanja, saradnja sa organizacijama civilnog društva i nevladinim sektorom u oblasti razvoja računarske pismenosti i digitalnih kompetencija u cilju razvoja IKT sektora. Istakao je da je IKT sektor ima veliki potencijal i da je u prošloj godini zabeležio rast izvoza veći od 26%, što prelazi 1.135.000.000 evra. Radi se i na razvoju ljudskih resursa, tako što se usled nedostatka kadrova rade prekvalifikacije, a radi se i na povećanju broja studenata na tehničkim fakultetima.

U domenu zakonodavnih aktivnosti Ministarstvo je nastavilo sa donošenjem podzakonskih akata u skladu sa Zakonom o elektronskom dokumentu, elektronskoj indentifikaciji i uslugama od poverenja u elektronskom poslovanju, usvojeno je više podzakonskih akata i pravilnika. Pripremljen je Predlog zakona o izmenama i dopunama Zakona o informacionoj bezbednosti, kojim je izvršeno usklađivanje sa EU regulativom i poboljšanje postojećeg zakonskog rešenja. Izmenama i dopunama ovog zakona unapređen je regulatorni okvir u domenu informacione bezbednosti u smislu prijave i objavljivanja incidenata, obuhvaćeni su i pružaoci usluga od posebnog značaja u domenu elektronske trgovine, pružanja claud servisa i ostalih usluga informacionog društva, a Narodna banka Srbije je određena za samostalnog operatora. Donošenjem ovog zakona i podzakonskih akata Republika Srbija je zabeležila ogroman napredak nacionalnog indeksa nacionalne bezbednosti i po ispitivanju Holandske akademije dospela u prvih 16 zemalja od oko 106 ispitanih.

U domenu međunarodne saradnje na Drugom digitalnom samitu Rasim Ljajić, ministar trgovine, turizma i telekomunikacija, je 4. aprila 2019. godine potpisao Sporazum između Vlade Republike Srbije i Vlade Crne Gore o uzajamnom priznavanju kvalifikovanih usluga od poverenja što će značajno doprineti eleminisanju prepreka u elektronskom poslovanju. Nastavljeni su infrastrukturni projekti, kao što je razvoj telekomunikacione infrastrukture u ustanovama obrazovanja gde je cilj izgradnja bežičnih mreža u okviru Projekta koji se sprovodi sa Ministarstvom prosvete i do kraja 2019. godine očekuje se prvih 500 škola i 23.000 učionica koje će imati lokalne računarske mreže, wi-fi, stabilan internet i vezu sa AMRES kako bi ostali sistemi u domenu obrazovanja kao što je elektronski dnevnik, platforma za e-learning bile dostupne svim đacima i profesorima. Takođe, nastavljene su aktivnosti u domenu saradnje sa nevladinim organizacijama. Raspisan je i sproveden konkurs za dotacije za međunarodna takmičenja u oblasti računarstva, informatike i matematike i podržano je 14 predloga projekata. U okviru projekta IT karavana u pet gradova predstavnici Ministarstva obišli su 25 škola i preko 2000 učenika je učestvovalo na takmičenjima gde se promoviše primena digitalnih tehnologija, bezbedno korišćenje interneta, a Ministarstvo ovu aktivnost sprovodi već četiri godine. Nastavljene su aktivnosti podizanja svesti o bezbednosti dece na internetu a uspostavljen je i Nacionalni kontakt centar. Obilaskom škola, Centara za socijalni rad, domova zdravlja predstavnici Ministarstva drže obuke i edukaciju o potencijalnim rizicima.

U nastavku sednice Tatjana Andan, je predstavila sprovedene aktivnosti u oblasti elektronske komunikacije. U oblasti zakonodavnih aktivnosti započeta je izrada Zakona o širokopojasnoj komunikacinoj infrastrukturi. Vlada je na predlog Ministarstva donela Zaključak o prestanku pravnog dejstva Odluke Vlade o utvrđivanju Predloga zakona o elektronskim komunikacijama, zato što je u međuvremenu donet Zakon o naknadama za korišćenje javnih dobara sa kojim utvrđeni Predlog zakona nije bio u saglasnosti u delu naknada za elektronske komunikacije. Takođe, Vlada se saglasila sa tekstom Aneksa ugovora o regulisanju prava i obaveza između JP „Emisiona tehnika i veze“ i RTS a. Na predlog Ministarstva Vlada je usvojila tekst Sporazuma o smanjenju cena usluga rominga u javnim mobilnim mrežama u regionu Zapadnog Balkana. Rešenjem ministra obrazovan je Odbor za pregovore osnivača Vlade, sa zadatkom zaključenja kolektivnog ugovora sa JP „Emisiona tehnika i veze“ koji je nakon pregovora i zaključen. JP „Emisiona tehnika i veze“ se obratilo Ministarstvu radi uspostavljanje prava svojine na nepokretnostima koje koristi u skladu sa svojim osnovačkim aktima i sa tim u vezi osnovana je Radna grupa u Ministarstvu. Pored navedenog, razvoj širokopojasnog pristupa internetu je jedna od važnijih aktivnosti Ministarstva. Preduslov za razvoj širokopojasnog pristupa je izrada mapa dostupnosti širokopojasnog pristupa koja se trenutno radi. Nakon izrade mapa dostupnosti imaćemo informaciju na osnovu koje će se indentifikovati oblasti u kojima je internet potpuno dostupan, a u kojima nije. U oblasti aktivnosti pristupanja EU, Ministarstvo kao nosilac Pregovaračke grupe 10- Informaciono društvo i mediji uputilo je tekst Pregovaračke pozicije, Evropskoj komisiji. Nakon dostavljanja mišljenja Evropske komisije pripremljeni su dodatni odgovori, usaglašeni i takav tekst je sada spreman za upućivanje u proceduru usvajanja. U okviru Sektora obavljaju se redovni poslovi vezani za inspekcijski nadzor u oblasti elektronskih komunikacija, Ministarsvo se priključilo elektronskom sistemu izdavanja građevinskih dozvola kroz centralizovanu softversku aplikaciju i jedna od redovnih aktivnosti je izdavanje mišljenja o primeni Pravilnika o radio opremi i telekomunikacionoj opremi na zahtev uvoznika i njihovih zastupnika.

U daljem toku sednice Marija Vučinić, je predstavila sprovedene aktivnosti u oblasti poštanskih usluga. U delu zakonodavnih aktivnosti pripremljen je Predlog zakona o potvrđivanju akata Svetskog poštanskog saveza. Vanredni kongres Svetskog poštanskog saveza održan je u Adis Abebi u oktobru 2018. godine i na njemu su doneta mnogobrojna nova akta, kojima se reguliše oblast funkcionisanja međunarodnog poštanskog saobraćaja i ova akta su u primeni u celom svetu od 1. jula 2019. godine. Takođe, sačinjen je i Predlog zakona o poštanskim uslugama koji je usvojen od strane Vlade i upućen na usvajanje Narodnoj skupštini. Važeći zakon je donet 2005. godine i od tada je došlo do velikih promena na globalnom tržištu poštanskih usluga, različitih potreba korisnika, potrebe za prilagođavanjem procesu evropskih integracija odnosno implementacija EU poštanskih direktiva. Formirana je Radna grupa Ministarstva za izradu Pravilnika o određivanju plana izdavanja poštanskih maraka i vrednosnica za 2020. godinu. Na osnovu ovog plana javni poštanski operator će izdavati redovne i prigodne poštanske marke i vrednosnice za 2020. godinu. Takođe, formirana je Radna grupa za testiranje CD sistema. CD sistem je sistem carinskih deklaracija, koje su u saradnji razvili Svetski posštanski savez i Svetska carinska organizacija kojim je predviđena elektronska razmena podataka između poštanskih operatora i carinskih organa. U praksi to znači da od 1. januara 2020. godine neće moći u međunarodnom poštanskom saobraćaju da poštanski paketi budu upućeni na teritoriju EU ukoliko se prvenstveno ne izvrši elektronska razmena podataka između poštanskih operatora i carinskih organa. Članovi Radne grupe su predstavnici javnog operatora, nadležnog ministarstva i uprave carina, testira se softverski sistem koji su razvili Svetski poštanski savez i Svetska carinska organizacija i izvršen je popis akata koje je neophodno promeniti. Ministarstvo je koordiniralo aktivnosti na prilagođavanju poslovanja javnog poštanskog operatora izmenama i dopunama Zakona o privrednim društvima s obzirom da je od 1. oktobra stupila na snagu regulativa da upotreba pečata nije obavezna u poslovanju društava i preduzetnika i javni poštanski operator se brzo prilagodio novim zahtevima. Zaključen je Aneks 1 kolektivnog ugovora za javno preduzeće a zadatak ove Radne grupe je bio da izvrši analizu stanja zarada zaposlenih. Sačinjen je Izveštaj o realizaciji i strategiji razvoja poštanskih usluga u Republici Srbiji za period 2017 – 2020. godina za 2018. godinu i Vlada je ovaj izveštaj prihvatila. Takođe, Ministarstvo je sprovodilo aktivnosti i u procesu pristupanja EU u okviru Pregovaračke grupe 3, sačinjen je nacrt pregovaračke pozicije u delu koji se odnosi na poštanske usluge, kontinuirano se sprovodio inspekcijski nadzor. Inspekcija za poštanske usluge je malobrojna ali sprovodi veliki broj aktivnosti i kontinuirano obavlja planirane i zajedničke inspekcijske nadzore sa tržišnom inspekcijom u cilju suzbijanja nelegalne trgovine. Ova grupa preduzmima mere i aktivnosti na suzbijanju hodograma nedozvoljene trgovine putem interneta s obzirom da je utvrđeno da se velika količina nelegalne robe, falsifikovane robe ili robe na koju nije plaćen porez našla u određenom broju poštanskih paketa. Takođe, inspekcija za poštanske usluge je aktivno učestvovala na realizaciju projekta E-inspektor koji je u primeni od juna 2019. Godine.

Predsednik Odbora, Katarina Rakić se zahvalila predstavnicima Ministarstva na predstavljanju izveštaja i iznela primedbu da u skladu sa članom 229. Poslovnika Narodne skupštine ministar informiše nadležni odbor Narodne skupštine o radu ministarstva, a u slučaju eventualne sprečenosti državni sekretari.

Saglasno članu 229. Poslovnika Narodne skupštine, Odbor je razmotrio Izveštaj o radu Ministarstva trgovine, turizma i telekomunikacija za period od 1. januara 2019. godine do 31. marta 2019. godine i odlučio, jednoglasno (9 glasova „za“), da ga prihvati.

Saglasno članu 229. Poslovnika Narodne skupštine, Odbor je razmotrio Izveštaj o radu Ministarstva trgovine, turizma i telekomunikacija za period od 1. aprila 2019. godine do 30. juna 2019. godine i odlučio, jednoglasno (9 glasova „za“), da ga prihvati.

\*

\* \*

Na sednici Odbora vođen je tonski zapis.

Sednica je zaključena u 15.05 časova.

SEKRETAR ODBORA PREDSEDNIK ODBORA

Biljana Ilić Katarina Rakić